Paul Ekman

Paul Ekman (sündinud 15. veebruaril 1934 Washingtonis) on Ameerika Ühendriikide psühholoog, kes on tuntuks saanud emotsioonide uurimisega. Ekmani loodud emotsioonide atlas sisaldab üle 10 000 näoilme ja seejuures on ta saanud n-ö maailma parima inimvaledetektori kuulsuse. Saja kõige tsiteerituma psühholoogi edetabelis on Ekman 59. kohal.

Elulugu

Paul Ekman sündis 1934. aastal Washingtonis ja kasvas üles New Jerseys, Washingtoni osariigis, Oregonis ja Californias. Ta isa oli lastearst ja ema advokaat. Ekmani õde Joyce Steingart on psühhoanalüütik New Yorgis. Kui Ekman oli 14-aastane, siis ilmnes ta emal raskekujuline psüühikahäire ja Ekman otsustas oma elu pühendada just selliste inimeste aitamisele. Ta astus 15-aastaselt keskkooli lõpetamata Chicago ülikooli. Teda paelus grupiteraapia ja -dünaamika ning sel teemal oli ka tema esimene uurimisprojekt. Bakalaureusekraadi sai Paul Ekman 1954. aastal New Yorgi Ülikoolis.

Karjäär

Esiteks toetati Ekmani 1963. aastal, et ta saaks uurida mitteverbaalset käitumist. 1985. aastal ilmus tal edukas raamat "Telling Lies". Karjääri jooksul on Ekman palju kaasa aidanud emotsioonide ja mitteverbaalse käitumise uurimisele. Ta läks pensionile 2004. aastal, kui oli professor psühhiaatria instituudis California Ülikoolis. Aastatel 1960–2004 töötas Paul Ekman ka Langley Porteri Psühhiaatriakliinikus, kus ta nõustas mitme kliinilise juhtumi osas.
Pärast pensionile jäämist asutas ta firma Paul Ekman Group. Paul Ekman Group pakub veebipõhiseid emotsionaalsete oskuste arendamise programme, erinevaid töötube ja toetab selle valdkonna uurijaid.

Meedia

Koostöös John Cleese'iga valmis Paul Ekmanil BBC dokumentaalsari "The Human Face". Ekmani uurimused on mõjutanud samuti populaarset telesarja "Lie To Me", st sarja peategelase Dr. Lightmani loomisel on aluseks võetud just Paul Ekman. Ekman ise oli sarja loomisse kaasatud – ta korrigeeris stsenaariume, et need oleksid teaduspõhised ja valmistas näitlejatele videomaterjali  emotsioonide harjutamiseks.
Ajakirja Time järgi oli Paul Ekman 2009. aastal üks sajast kõige mõjuvõimsamast inimesest.

Mitteverbaalne käitumine

Ekman avaldas 1957. aastal oma esimese uuringu mitteverbaalse suhtluse kohta. Selles kirjeldas ta, kui keeruline on mitteverbaalset käitumist empiiriliselt mõõta. Paul Ekman keskendus pikalt mitmesuguste tehnikate arendamisele, et seda mõõta. Lõpuks leidis ta, et selle puhul võikisd olla adekvaatsed näolihaste liigutused, mis emotsioonide puhul ilmnevad. Lisaks väitis Ekman, et inimesed on võimelised tegema üle 10 000 näoilme, millest on emotsioonide seisukohast olulised vaid 3000.

Emotsioonid

Emotsioonide uurimisel leidis Ekman, et erinevates kultuurides mõistetakse emotsioone üpris samamoodi. Täpsemalt pani ta tähele, et on olemas universaalsed emotsioonid, mis on Ekmani arvates viha, vastikus, hirm, õnn, kurbus ja üllatus. 1990. aastatel pakkus Ekman baasemotsioonidest täiendatud versiooni, mis muu hulgas sisaldas positiivseid ja negatiivseid emotsioone, mida ei ole võimalik vaid näoilmega väljendada. Uuendatud nimekirjas olid lõbu, põlgus, rahulolu, piinlikkus, erutus, süütunne, uhkus saavutuse pärast, kergendustunne, rahuldatus, sensoorne mõnu ja häbi.